钦定古今图书集成/历象汇编/乾象典/第030卷 > 荆川稗编 > 《史伯璿论日月食》
## 钦定古今图书集成/历象汇编/乾象典/第030卷 > 荆川稗编 > 《史伯璿论日月食》

《诗·十月之交》篇：“日有食之晦朔，日月之合，东西同度，
南北同道，则月掩日而日为之食。望而日月之对，同
度同道，则月亢日而月为之食。”按：月掩日而日食之
说易晓，月亢日而月食之说难晓。先儒有谓“日之质
本阴，阴则中有暗处，望而对度对道，则月与日亢，为
日中暗处所射，故蚀。”此横渠之意，即《诗传》之所本也。
其说尤可疑。夫日光外照，无处不明，纵有暗在内，亦
但自暗于内而已，又安能出外射月，使之失明乎？惟
张衡之说似易晓。衡谓：“对日之冲，其大如日，日光不
照，谓之暗虚。暗虚逢月则月蚀，值星则星亡。”今历家
望月行黄道，则值暗虚矣。值暗虚有表里浅深，故蚀
有南北多少。按：暗虚之说，无以易矣，但曰“其大如日”，
则恐大不止此。盖月蚀有历两三个时辰者，若暗虚
大只如日，则蚀安得如此久？今天文家图暗虚之象，
可以容受三四个月体有初蚀、蚀既、蚀甚之分，可见
暗虚之大，不止如日而已，但不知对日之冲，何故有
暗虚在彼？愚窃以私意揣度，恐暗虚只是大地之影，
非他物也。盖地在天之中，日丽天而行，虽天大地小，
地遮日之光不尽，日光散出地之四外，而月常得受
之以为明。然凡物有形者，莫不有影，地虽小于天，而
不得为无影。既曰有影，则影之所在，不得不在对日
之冲矣。盖地正当天之中，日则附乎天体而行，故日
在东则地之影必在西，日在下则地之影必在上。月
既受日之光以为光，若行值地影，则无日光可受，而
月亦无以为光矣，安有不食者乎？如此则暗虚只是
地影可见，既是地，则其大不止如日，又可见矣。不然，
则日光无所不照，暗虚既曰在对日之冲，何故独不
为日所照乎？臆度之言，无所依据，姑记于此，将俟有
道而就正焉。